Vive Kirke var i dag fyldt til allersidste plads, og mange havde gaver med til høstgudstjenesten. Lotte Glargaard Larsen havde to kasser med pyntegræskar med til den gode sag. - Jeg har dyrket dem i min kolonihave og regner da med at de indbringer en masse penge, men uanset hvad er det formålet der er vigtigt, siger Lotte Glargaard Larsen. Da auktionen var slut, var der kommet hele 6.000 kroner i kassen. Penge, der varmer i indsamlingskassen og i sognepræst Winnie Sella Huus' hjerte. - Jeg tror, det har gjort stort indtryk på folk at se billederne af flygtningene i nød på deres tv, så jeg er taknemmelig for den store opbakning, vi har fået i dag, siger Winnie Sella Huus.

Opsummering:
De donerede gaver til årets høstgudstjeneste i Vive Kirke blev bortauktioneret til fordel for flygtningene fra Syrien.